CELEX: 32021D1437
Language: hu
Date: 2021-08-03 00:00:00
Title: Az Európai Központi Bank (EU) 2021/1437 határozata (2021. augusztus 3.) a felügyelt szervezetek jelentőségére vonatkozó határozatok tekintetében történő hatáskör-átruházásról szóló (EU) 2017/934 határozat módosításáról (EKB/2021/33)

2021.9.6.   
               
               
                  HU
               
               
                  Az Európai Unió Hivatalos Lapja
               
               
                  L 314/1
               
            
         AZ EURÓPAI KÖZPONTI BANK (EU) 2021/1437 HATÁROZATA
         (2021. augusztus 3.)
         a felügyelt szervezetek jelentőségére vonatkozó határozatok tekintetében történő hatáskör-átruházásról szóló (EU) 2017/934 határozat módosításáról (EKB/2021/33)
         AZ EURÓPAI KÖZPONTI BANK KORMÁNYZÓTANÁCSA,
         tekintettel az Európai Unió működéséről szóló szerződésre,
         tekintettel az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról szóló, 2013. október 15-i 1024/2013/EU tanácsi rendeletre (1) és különösen annak 6. cikkére,
         tekintettel a felügyeleti feladatokhoz kapcsolódó jogi eszközök tekintetében a döntéshozatali hatáskörök átruházásának általános keretéről szóló, 2016. november 16-i (EU) 2017/933 európai központi banki határozatra (EKB/2016/40) (2) és különösen annak 4. cikkére,
         mivel:
         
                     (1)
                  
                  
                     Az (EU) 2017/934 európai központi banki határozat (EKB/2016/41) (3) meghatározza a felügyelt szervezetek jelentőségére vonatkozó határozatok elfogadása érdekében a döntéshozatali hatásköröknek az Európai Központi Bank (EKB) szervezeti egységeinek vezetőire történő átruházására irányadó kritériumokat. Az említett határozat alkalmazása során szerzett tapasztalatok azt mutatják, hogy bizonyos pontosításokra és technikai módosításokra van szükség, különösen az e kritériumok alkalmazása során biztosítandó következetesség és bizonyosság érdekében.
                  
               
                     (2)
                  
                  
                     A jelentőségre vonatkozó határozatok módosítása tekintetében pontosítani kell a döntéshozatali hatáskörök átruházására vonatkozó eljárást azokban az esetekben, amelyekben a szervezeti egységek vezetőinek aggályai vannak az ilyen határozatnak egy vagy több felügyeleti jóváhagyást igénylő más határozattal való kölcsönös összefüggését illetően. Ez lehet a helyzet akkor, ha a vonatkozó felügyeleti értékelés eredménye közvetlenül befolyásol egy vagy több ilyen más határozatot, és ezért az egymásnak ellentmondó eredmények elkerülése érdekében a határozatokat ugyanazon döntéshozónak egyidejűleg kell vizsgálnia.
                  
               
                     (3)
                  
                  
                     2020. június 24-én a Kormányzótanács úgy határozott, hogy szoros együttműködést alakít ki az EKB és a Bolgár Köztársaság (4), valamint az EKB és a Horvát Köztársaság (5) között. Az 1024/2013/EU rendelet 7. cikkének (1) bekezdése úgy rendelkezik, hogy az olyan tagállamban székhellyel rendelkező hitelintézetek vonatkozásában, amelyek pénzneme nem az euro, az EKB bizonyos feladatok ellátása érdekében, amennyiben e cikknek megfelelően szoros együttműködés került kialakításra, utasításokat adhat az érintett tagállam illetékes nemzeti hatóságának. Ezért indokolt, hogy az ilyen utasítások azon aktusok közé tartozzanak, amelyeket az EKB elfogadhat az (EU) 2017/933 határozat (EKB/2016/40) vonatkozó rendelkezései alapján a szervezeti egységek vezetőire történő hatáskör-átruházás útján.
                  
               
                     (4)
                  
                  
                     Ezen túlmenően, amennyiben a szervezeti egységek vezetőinek aggályai vannak a jelentőségre vonatkozó határozat módosításának összetettsége vagy – az EKB jó hírnevére és/vagy az egységes felügyeleti mechanizmus működésére gyakorolt hatást illetően – érzékeny jellege miatt, e módosítást nem felhatalmazáson alapuló határozat révén, hanem a kifogásról való lemondáson alapuló eljárás szerint kell elfogadni. Ez a módosítás biztosítja a Kormányzótanács által az (EU) 2017/933 határozat (EKB/2016/40) 4. cikke alapján más típusú felügyeleti határozatok tekintetében elfogadott hatáskör-átruházási határozatokban foglalt eljárásokkal való összehangolást.
                  
               
                     (5)
                  
                  
                     Ezért az (EU) 2017/934 határozatot (EKB/2016/41) megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Módosítások
            Az (EU) 2017/934 határozat (EKB/2016/41) a következőképpen módosul:
            
                        1.
                     
                     
                        Az 1. cikk a következő 9. ponttal egészül ki:
                        
                           „9.   »érzékeny jelleg«: olyan jellemző vagy tényező, amely negatív hatással lehet az EKB jó hírnevére és/vagy az egységes felügyeleti mechanizmus hatékony és konzisztens működésére, így többek között, de nem kizárólag, a következők bármelyike: a) az érintett felügyelt szervezet korábban súlyos felügyeleti intézkedések, például korai beavatkozási intézkedések hatálya alatt állt vagy jelenleg ilyen intézkedések hatálya alatt áll; b) a határozattervezet elfogadását követően új precedenst fog teremteni, amely a jövőben kötheti az EKB-t; c) a határozattervezet elfogadását követően a média vagy a nyilvánosság részéről negatív figyelmet vonhat magára; vagy d) valamely, az EKB-val szoros együttműködést létesített illetékes nemzeti hatóság a javasolt határozattervezettel való egyet nem értéséről tájékoztatja az EKB-t.”
                        
                     
                  
                        2.
                     
                     
                        A 2. cikk a következő (3)–(5) bekezdéssel egészül ki:
                        
                           „(3)   A jelentőségre vonatkozó határozat módosítása nem fogadható el felhatalmazáson alapuló határozat révén, ha az értékelés összetettsége vagy a kérdés érzékeny jellege megköveteli, hogy azt a kifogásról való lemondáson alapuló eljárás szerint fogadják el.
                        
                        
                           (4)   A döntéshozatali hatáskörök (1) bekezdés szerinti átruházását a következőkre kell alkalmazni:
                           
                                       a)
                                    
                                    
                                       a felügyeleti határozatok EKB általi elfogadása;
                                    
                                 
                                       b)
                                    
                                    
                                       az 1024/2013/EU rendelet 7. cikke alapján azon illetékes nemzeti hatóságokhoz intézett utasítások EKB általi elfogadása, amelyekkel az EKB szoros együttműködést alakított ki.
                                    
                                 
                        
                           (5)   A szervezeti egységek vezetői a felhatalmazáson alapuló határozatok elfogadására vonatkozóan a 3. cikkben rögzített kritériumoknak megfelelő, a jelentőségre vonatkozó határozat módosítását benyújtják a Felügyeleti Testületnek és a Kormányzótanácsnak a kifogásról való lemondáson alapuló eljárásban történő elfogadásra, amennyiben a jelentőségre vonatkozó határozat e módosításának felügyeleti értékelése közvetlenül befolyásolja egy másik olyan határozat felügyeleti értékelését, amelyet a kifogásról való lemondáson alapuló eljárásban kell elfogadni.”
                        
                     
                  
         
            2. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Frankfurt am Mainban, 2021. augusztus 3-án.
            
               
                  az EKB elnöke
               
               Christine LAGARDE
            
         
         
            (1)  HL L 287., 2013.10.29., 63. o.
         
         
            (2)  HL L 141., 2017.6.1., 14. o.
         
         
            (3)  Az Európai Központi Bank (EU) 2017/934 határozata (2016. november 16.) a felügyelt szervezetek jelentőségére vonatkozó határozatok tekintetében történő hatáskör-átruházásról (EKB/2016/41) (HL L 141., 2017.6.1., 18. o.).
         
            (4)  Az Európai Központi Bank (EU) 2020/1015 határozata (2020. június 24.) az Európai Központi Bank és a Българска народна банка (Bolgár Nemzeti Bank) közötti szoros együttműködés létrehozásáról (EKB/2020/30) (HL L 224. I, 2020.7.13., 1. o.).
         
            (5)  Az Európai Központi Bank (EU) 2020/1016 határozata (2020. június 24.) az Európai Központi Bank és a Hrvatska Narodna Banka közötti szoros együttműködés létrehozásáról (EKB/2020/31) (HL L 224. I, 2020.7.13., 4. o.).